Na temelju članka 36. Zakona o poljoprivredi („Narodne novine“ broj 118/18, 42/20, 127/20. i 52/21) i članka 31. Statuta Općine Peteranec (“Službeni glasnik Koprivničko-križevačke županije” broj 6/13., 4/18., 4/20. i 4/21), Općinsko vijeće Općine Peteranec na 17. sjednici održanoj 14. srpnja 2022., donijelo je

**PROGRAM POTPORA POLJOPRIVREDI**

**NA PODRUČJU OPĆINE PETERANEC ZA 2022. GODINU**

**I.**

Programom potpora u poljoprivredi na području Općine Peteranec za 2022. godinu (u daljnjem tekstu: Program) utvrđuju se aktivnosti u poljoprivredi za koje će Općina Peteranec (u daljnjem tekstu: Općina) u 2022. godini dodjeljivati potpore male vrijednosti te kriteriji i postupak dodjele istih.

Potpore podrazumijevaju dodjelu bespovratnih novčanih sredstava iz Proračuna Općine Peteranec za 2022. godinu (u daljnjem tekstu: Proračun).

**II.**

 Potpore male vrijednosti iz točke I. ovoga Programa dodjeljuju se sukladno pravilima Europske unije o pružanju državne potpore poljoprivredi i ruralnom razvoju propisanim Uredbom Komisije (EU) br. 1408/2013 od 18. prosinca 2013. godine o primjeni članaka 107. i 108. Ugovora o funkcioniranju Europske unije na potpore de minimis u poljoprivrednom sektoru (u daljnjem tekstu: Uredba 1408/2013.) i Uredbom Komisije (EU) 2019/316 od 21. veljače 2019. godine o izmjeni Uredbe (EU) br. 1408/2013 od 18. prosinca 2013. godine o primjeni članaka 107. i 108. Ugovora o funkcioniranju Europske unije na potpore de minimis u poljoprivrednom sektoru (u daljnjem tekstu: Uredba 2019/316).

 Sukladno članku 1. Uredbe 1408/2013, ovaj se Program primjenjuje na potpore dodijeljene poduzetnicima koji se bave primarnom proizvodnjom poljoprivrednih proizvoda, uz iznimku:

1. potpora čiji je iznos određen na temelju cijene ili količine proizvoda stavljenih na tržište,
2. potpora djelatnostima vezanima uz izvoz, to jest potpora koje su izravno vezane uz izvezive količine, potpora za osnivanje i upravljanje distribucijskom mrežom ili za neke druge tekuće troškove vezane uz izvoznu djelatnost,
3. potpora uvjetovanih korištenjem domaćih umjesto uvoznih proizvoda.

Sukladno članku 2. Uredbe 1408/2013, „poljoprivredni proizvod“ znači proizvod iz Priloga I. Ugovora o funkcioniranju Europske unije, uz iznimku proizvoda ribarstva i akvakulture obuhvaćenih Uredbom Vijeća (EZ) br. 104/2000.

Sukladno članku 3. Uredbe 1408/2013 ukupan iznos potpora male vrijednosti koji se dodjeljuje jednom poduzetniku ne smije prijeći iznos od 20.000,00 EUR-a tijekom razdoblja od tri fiskalne godine te se ta gornja granica primjenjuje bez obzira na oblik i svrhu potpore.

**III.**

Općina će u 2022. godini dodjeljivati, sukladno Uredbi br. 1408/2013. sljedeće potpore male vrijednosti:

1. **Mjera 1: sufinanciranje umjetnog osjemenjivanja junica i krava**

Sredstvima Proračuna u ukupnom iznosu 50.000,00 kuna sufinancirat će se umjetno osjemenjivanje junica i krava na području Općine.

 Općina je u Proračunu osigurala sredstva u iznosu 50.000,00 kuna za sufinanciranje umjetnog osjemenjivanja junica i krava pravnim i fizičkim osobama koje se bave primarnom poljoprivrednom proizvodnjom s područja Općine upisanima u Upisnik poljoprivrednih gospodarstava.

Uslugu osjemenjivanja vršiti će za to ovlaštena pravna osoba. Uslugu osjemenjivanja junica i krava mogu vršiti i sami vlasnici koji imaju položen tečaj za umjetno osjemenjivanje junica i krava.

Vlasnicima junica i krava, sufinancirati će se umjetno osjemenjivanje u iznosu do maksimalno 2.500,00 kuna godišnje.

Potrebna dokumentacija koja se prilaže kod podnošenja zahtjeva za sufinanciranje ako je uslugu osjemenjivanja izvršila ovlaštena osoba veterinarske stanice:

* dokaz da je podnositelj zahtjeva upisan u Upisnik poljoprivrednih gospodarstava,
* preslika potvrde (pripusnice) veterinarske stanice koja je obavila uslugu,
* preslika računa veterinarske stanice koja je obavila uslugu,
* preslika dokaza o uplati računa,
* preslika žiro-računa / IBAN,
* preslika osobne iskaznice i OIB,
* izjava da korisnik je/nije u sustavu PDV-a,
* izjava o korištenim potporama male vrijednosti u posljednje tri godine.

Potrebna dokumentacija koja se prilaže kod podnošenja zahtjeva za sufinanciranje ako je umjetno osjemenjivanje junica i krava izvršila osoba koja ima položen tečaj za umjetno osjemenjivanje junica i krava:

* dokaz da je podnositelj zahtjeva upisan u Upisnik poljoprivrednih gospodarstava,
* preslika potvrde o osposobljenosti za obavljanje umjetnog osjemenjivanja junica i krava na vlastitom stadu ili istovjetni dokument,
* preslika Ugovora sa ovlaštenom tvrtkom o kupnji i prodaji robe (sjemena),
* preslika potvrde (pripusnice),
* preslika računa o kupljenom sjemenu,
* preslika dokaza o uplati računa,
* preslika žiro-računa / IBAN,
* preslika osobne iskaznice i OIB,
* izjava da korisnik je/nije u sustavu PDV-a,
* izjava o korištenim potporama male vrijednosti u posljednje tri godine.

 Zahtjev se podnosi do 15. 12. 2022. godine.

**IV.**

Podnositelju zahtjeva odobrit će se potpora ukoliko isti ispunjava sve uvjete iz ovog Programa.

 Sukladno članku 3. Uredbe 1408*/*2013*,* ukupni iznos potpora male vrijednosti koji je dodijeljen pojedinom korisniku ne smije prijeći iznos od 20.000,00 EUR-a tijekom bilo kojeg razdoblja od tri fiskalne godine te se ta gornja granica primjenjuje bez obzira na oblik potpore ili svrhu potpore.

 Slijedom prethodnog stavka ove točke, podnositelj zahtjeva nema pravo na potporu za koju je podnio zahtjev ukoliko ukupne potpore dodijeljene podnositelju zahtjeva tijekom razdoblja od tri fiskalne godine prelaze iznos utvrđen člankom 3. Uredbe 1408/2013., bez obzira na izvor javnih sredstava i program po kojem je potpora dodijeljena.

 Sukladno članku 6. Uredbe 1408/2013, podnositelj zahtjeva mora svom zahtjevu priložiti izjavu o iznosima dodijeljenih potpora male vrijednosti u sektoru poljoprivrede iz drugih izvora primljenih tijekom prethodne dvije fiskalne godine i u tekućoj fiskalnoj godini.

**V.**

Općina je dužna  korisniku potpore dostaviti obavijest da mu je dodijeljena potpora male vrijednosti sukladno Uredbi 1408/2013.

 Ukoliko podnositelj zahtjeva, odnosno članovi domaćinstva s kojima podnositelj zahtjeva živi imaju dugovanja prema Proračunu, podnositelju zahtjeva neće se odobriti subvencija.

**VI.**

Općina će objaviti Javni poziv za dodjelu potpora iz ovog Programa putem oglasne ploče i internet stranica Općine, u kojem će se utvrditi rokovi i postupak podnošenja zahtjeva za dodjelu potpora s pripadajućom dokumentacijom.

**VII.**

 Zaključak o isplati troškova sufinanciranja potpora u poljoprivredi za 2022. godinu donosi općinski načelnik na temelju kojeg će se izvršiti isplata podnositeljima zahtjeva.

**VIII.**

 Ovaj Program objavit će se u „Službenom glasniku Koprivničko-križevačke županije“, a primjenjuje se od dana dobivanja pozitivnog mišljenja Ministarstva poljoprivrede o usklađenosti Programa s pravilima o potporama male vrijednosti u sektoru poljoprivrede.

**OPĆINSKO VIJEĆE OPĆINE PETERANEC**

KLASA: 320-01/22-01/02

URBROJ: 2137-12-02-22-1

Peteranec, 14. srpnja 2022.

 **PREDSJEDNICA**

 **Ivana Dombaj Čižmak, v.r.**